Ismét több száz rakétát lőtt ki egymásra az éjjel Izrael és a gázai iszlamista szervezetek - videó
Csütörtök éjjel folytatódott a rakétaháború Izrael és a gázai iszlamista szervezetek között - jelentette a helyi média. Este óta 190 rakétát lőttek ki a Gázai övezetből Izrael felé, közülük 30 még az övezet területén ért földet a Kan közszolgálati rádió péntek reggeli jelentése szerint.
Hedi Zilberman, a hadsereg szóvivője a Jediót Ahronót című újság portálja, a ynet szerint reggel bejelentette, hogy izraeli egységek mintegy ezer lövedéket indítottak az övezet felé éjjel repülőgépekről, ágyúkból és harckocsikról. 

Hat légibázisról 160 repülőgéppel kezdtek összehangolt támadást éjfél után, melyben 35 perc alatt 150 célpontra 450 rakétát lőttek ki. 

Ezen az éjjelen is számos alkalommal védett helyre, óvóhelyre kellett sietniük az Izrael déli és középső részén élőknek, és elsősorban a Gázai övezet szomszédságában sokan az óvóhelyeken töltötték az egész éjszakát.

A mintegy 90 százalékos hatékonysággal működő Vaskupola légvédelmi rendszeren áthatoló rakéták becsapódásai miatt nyolc embert kellett kórházba szállítani.

Egy 87 éves nő meghalt, miközben a szirénák figyelmeztetésére óvóhelyre tartott, és a fején megsebesült, egy 90 éves férfi pedig hasonló körülmények között könnyebb sebesüléseket szenvedett. 

Az övezet környékén élőknek mindössze 15 másodpercük van a védett helyek elérésére a légiriadó kezdetétől. 

Csütörtök éjjel is tovább zajlottak az összecsapások országszerte zsidó és arab csoportok között. Lódban a kijárási tilalom ellenére súlyosan megsebesült egy 19 éves és könnyebben egy 30 éves zsidó férfi, akikre arab fegyveresek lőttek rá. A rendfenntartók nyolc gyanúsítottat fogtak el a zavargásokban, és a későbbiekben további letartóztatások várhatók. 

A Tel-Aviv melletti Jaffón arabok megtámadtak, kövekkel dobáltak egy 19 éves katonát, akit életveszélyesen súlyos fejsérülésekkel szállítottak kórházba. 

Haifán 12, a rendőrséggel összecsapó arab fiatalt tartóztattak le, akik kövekkel dobálták a biztonságiakat, és felgyújtottak különböző tárgyakat az utcákon.

A Negev sivatagban egy 8 éves arab kislány súlyosan megsérült a Walla hírportál értesülése szerint, és a beér-sevai Szoroka kórházba vitték, miután az autót, melyben utazott, kövekkel dobálták Abu-Kvider beduin település bejáratánál.

Tel-Avivban a rendőrség őrizetbe vett két, 30 év körüli zsidó lakost fegyverek birtoklása miatt, miután a közösségi médiában arabok megtámadására szólítottak fel.

Izrael és a gázai szélsőséges iszlamista szervezetek között hétfőn kezdődött rakétaháború, miután Jeruzsálemben összecsapások voltak a palesztinok és az izraeli biztonságiak között az al-Aksza mecsetnél.
Nagyvilág rakéta Gázai övezet Izrael